6. แผนงานในอนาคต

  การบริหารงานของบริษัทฯ
  มุ่งเน้นกลยุทธ์ในการสร้างความแข็งแกร่งในฐานะผู้นำด้านธุรกิจค้าส่งแบบชำระเงินสดและบริการตนเองในประเทศไทย
  บริษัทฯ
  อยู่ในระหว่างการปรับเปลี่ยนรูปแบบการดำเนินงานเชิงรุกด้วยการริเริ่มพัฒนาการดำเนินงานในอนาคต
  และใช้ประโยชน์จากโอกาสทางการตลาดที่เกิดขึ้นในธุรกิจค้าปลีกสมัยใหม่ของไทยที่กำลังพัฒนาก้าวหน้าขึ้นอย่างต่อเนื่อง
  บริษัทฯ มีฐานะทางการเงินที่แข็งแกร่ง
  และคณะผู้บริหารตระหนักดีว่าการเปลี่ยนแปลงดังกล่าวจะทำให้บริษัทฯ
  ได้รับประโยชน์สูงสุดสำหรับการเติบโตในอนาคต ในช่วงสองสามปีทีผ่านมาบริษัทฯ
  ได้ทำการทบทวนและประเมินบทบาทและสถานภาพของตนเองในธุรกิจค้าปลีก
  ตลอดจนการประเมินธุรกิจของบริษัทฯ ในทุกแง่มุม
  รวมทั้งการกำหนดกลุ่มลูกค้าเป้าหมายของบริษัทฯ กลยุทธ์ด้านราคา ความหลากหลายของสินค้า
  และการตัดสินใจเลือกทำเลที่ตั้งสาขาซึ่งสามารถตอบสนองต่อความต้องการของกลุ่มลูกค้าหลักได้ดีที่สุด
  ปัจจุบันบริษัทฯ
  อยู่ระหว่างการดำเนินตามแผนงานที่จำเป็นเพื่อได้รับประโยชน์สูงสุดจากกลยุทธ์ที่วางไว้ซึ่งเกิดขึ้นจากการทบทวนและประเมินผลการดำเนินงานดังกล่าว

  บริษัทฯ ได้กำหนดกลุ่มลูกค้าเป้าหมายที่ชัดเจน
  และจะดำเนินการตอบสนองความต้องการของกลุ่มลูกค้าหลักแต่ละกลุ่มอันได้แก่ โรงแรม
  ภัตตาคาร กลุ่มผู้ประกอบธุรกิจร้านอาหารและบริการ
  ตลอดจนกลุ่มสถาบันผู้ประกอบอาชีพอิสระต่าง ๆ
  ความต้องการและรูปแบบการตัดสินใจซื้อของกลุ่มลูกค้าแต่ละกลุ่มมีลักษณะที่เฉพาะตัวและแตกต่างกัน
  และอาจเปลี่ยนแปลงได้เสมอ นอกจากนี้
  กลุ่มลูกค้าเหล่านี้มีความแตกต่างอย่างชัดเจนจากกลุ่มผู้บริโภครายย่อยที่ซื้อสินค้าเพื่อใช้ส่วนตัวและเป็นกลุ่มที่มีการตัดสินใจซื้อสินค้าด้วยตนเองซึ่งเคยเป็นฐานลูกค้าที่สำคัญในอดีตของบริษัทฯ
  สำหรับกลุ่มลูกค้าหลักของบริษัทฯ ในปัจจุบัน
  การตัดสินใจซื้อมิได้ขึ้นกับตัวเองแต่ถือเป็นส่วนหนึ่งในการดำเนินธุรกิจของตน การที่บริษัทฯ
  ได้กำหนดกลุ่มเป้าหมายหลักที่ชัดเจนส่งผลต่อการตัดสินใจทางการค้าทั้งหมดของบริษัทฯ
  ทั้งนี้รวมถึงการเลือกทำเลที่ตั้งสาขา ขนาดสาขา การใช้พื้นที่
  ประเภทและชนิดของสินค้าที่จำหน่าย กลยุทธ์ด้านราคา และการพัฒนาบุคลากร

  หลังจากได้กำหนดกลุ่มลูกค้าเป้าหมายที่ชัดเจนแล้ว บริษัทฯ
  จึงริเริ่มกระบวนการปรับเปลี่ยนองค์กรทั้งระบบโดยคำนึงถึงการตอบสนองต่อความต้องการของกลุ่มลูกค้าเป้าหมายเป็นหลัก
  ดังนั้นจึงได้มุ่งเน้นการพัฒนาธุรกิจสินค้าบริโภค โดยขยายพื้นที่จำหน่ายสินค้าบริโภคเพิ่มขึ้น
  สินค้าหลักในหมวดอาหารได้แก่ อาหารสด เนื้อ ไก่ ปลา ผลไม้ ผัก อาหารแห้ง และเครื่องดื่ม
  โดยบริษัทฯ
  กำลังทบทวนแนวทางการบริการจัดซื้อสินค้าในหมวดนี้ใหม่ทั้งหมดจากผู้จัดจำหน่ายสินค้า บริษัทฯ
  ได้ร่วมงานอย่างใกล้ชิดกับผู้จัดจำหน่ายสินค้าเพื่อจัดหาอาหารสดที่มีคุณภาพอย่างสม่ำเสมอทุกวัน
  โดยเลือกผู้จัดจำหน่ายจากทั่วโลกเพื่อแก้ไขปัญหาอาหารตามฤดูกาลที่มักขาดแคลนในบางช่วงเวลา
  นอกจากนี้บริษัทฯ
  ยังได้ปรับปรุงกระบวนการจัดหาจัดซื้อสินค้าเพื่อให้แน่ใจว่าแต่ละสาขามีอาหารที่สดใหม่จำหน่ายอย่างมีประสิทธิภาพและประสิทธิผล
  ซึ่งส่งผลให้สามารถกำหนดราคาที่สามารถแข่งขันได้พร้อมทั้งมีสินค้าจำหน่ายตรงตามกำหนดเวลาเสมอ
  การเน้นจำหน่ายสินค้าหมวดอาหารเพิ่มขึ้น ทำให้บริษัทฯ มีการปรับเปลี่ยนสินค้าอุปโภคใหม่
  โดยจะเน้นเฉพาะสินค้าที่กลุ่มลูกค้าหลักซื้อ อาทิ อุปกรณ์สำนักงาน
  เครื่องใช้ไฟฟ้าและเครื่องใช้ในครัวเรือน

  บริษัทฯ ยังคงดำเนินการพิจารณาทบทวนราคา
  ประเภทและชนิดสินค้าที่จำหน่ายแก่กลุ่มลูกค้าหลักอย่างต่อเนื่อง
  โดยมีการติดต่อสื่อสารกับกลุ่มลูกค้าหลักเพิ่มมากขึ้นเพื่อให้เข้าใจความต้องการและความคาดหวังของลูกค้าได้อย่างถูกต้อง
  ตัวอย่างเช่น การปรับปรุงพัฒนาประเภทสินค้าภายใต้เครื่องหมายการค้าของบริษัทฯ
  เองอย่างต่อเนื่อง และโครงการ “ซูเปอร์เท็น” (“Super 10”)
  ซึ่งความสำเร็จของโครงการนี้ขึ้นอยู่กับการเลือกสินค้าที่เหมาะสมกับโครงการ
  กล่าวคือต้องเป็นสินค้าที่ลูกค้าซึ่งเป็นร้านค้าปลีกรายย่อยที่ร่วมโครงการเชื่อว่าลูกค้าของตนต้องการซื้อสินค้าชนิดนี้จากร้านค้าของตน
  ในทำนองเดียวกัน การพัฒนาประเภทสินค้าภายใต้เครื่องหมายการค้าของบริษัทฯ เอง
  จะสอดคล้องกับพฤติกรรมของลูกค้าที่ซื้อสินค้าเหล่านี้ด้วยเหตุผลด้านราคาและความคุ้มค่า ในปี
  2545 บริษัทฯ ได้พัฒนาเทคโนโลยีสารสนเทศด้วยการติดตั้งระบบ WinPOS และ MultiSAM
  ซึ่งช่วยเพิ่มขีดความสามารถการแข่งขันด้านราคามากขึ้น เนื่องจากบริษัทฯ
  สามารถประเมินผลลัพธ์จากการใช้กลยุทธ์ด้านราคาและกิจกรรมส่งเสริมการขายได้อย่างมีประสิทธิภาพ
  รวมทั้งมีการสำรวจราคาสินค้าในท้องตลาดเพื่อให้แน่ใจว่าบริษัทฯ
  สามารถนำเสนอสินค้าซึ่งกลุ่มลูกค้าหลักซื้อหาเป็นประจำทุกวันหรือทุกสัปดาห์ในราคาที่สามารถแข่งขันได้ดีที่สุด

  โครงสร้างองค์กรของบริษัทฯ จะต้องสอดคล้องกับการกำหนดตำแหน่งทางการตลาดของบริษัทฯ
  ทั้งนี้ปัจจุบันโครงสร้างองค์กรของบริษัทฯ เป็นแบบแนวราบ
  และพนักงานในทุกระดับต้องมีการติดต่อกับลูกค้า
  ดังนั้นจึงต้องเน้นการพัฒนาทักษะด้านความสัมพันธ์กับลูกค้าและทักษะด้านการตลาด
  โดยการฝึกฝนอบรมและการให้รางวัลจูงใจแก่พนักงานที่มีผลการปฏิบัติงานที่โดดเด่น บริษัทฯ
  ได้ดำเนินการพัฒนาบุคลากรอย่างต่อเนื่อง ทั้งการฝึกอบรม การหารือและรับฟังความคิดเห็น
  และการแบ่งปันความรู้ความเชี่ยวชาญในเรื่องธุรกิจและลูกค้า บริษัทฯ
  เน้นในเรื่องผลสำเร็จในการทำงาน และให้รางวัลตอบแทนแก่พนักงานตามผลงาน

  การที่บริษัทฯ มุ่งเน้นการจำหน่ายสินค้าบริโภค
  จึงต้องดำเนินการควบคุมและลดค่าใช้จ่ายในการดำเนินงานอย่างต่อเนื่องในฐานะที่เป็นทั้งผู้ซื้อและผู้ขายสินค้าและบริการ
  การควบคุมค่าใช้จ่ายนับเป็นปัจจัยพื้นฐานในแผนการลงทุนของบริษัทฯ
  ขณะที่แผนการขยายธุรกิจต้องผ่านการประเมินผลด้านอัตราการตอบแทนการลงทุนอย่างเข้มงวด
  เนื่องจากสภาพของตลาดที่เปลี่ยนไป บริษัทฯ
  ได้ปรับเปลี่ยนนโยบายจากการซื้อที่ดินเพื่อขยายสาขามาเป็นการเช่าที่ดินแทนเนื่องจากเป็นการลงทุนที่คุ้มค่ามากกว่า
  โดยบริษัทฯ จะแสวงหาทำเลที่ตั้งที่ดีที่สุดสำหรับธุรกิจค้าส่งแบบชำระด้วยเงินสดและบริการตนเอง
  มิใช่ในฐานะธุรกิจค้าปลีกขนาดใหญ่หรือไฮเปอร์มาร์เก็ต บริษัทฯ
  ได้เปิดบริการสาขาในรูปแบบใหม่ที่มีขนาดเล็กลงสองแห่งที่จังหวัดสุรินทร์ และสามเสน
  ซึ่งเป็นการกำหนดรูปแบบการดำเนินงานที่เน้นความคล่องตัว และความสะดวกในการให้บริการ

  บริษัทฯ ได้ติดตามประเมินประสิทธิภาพของการดำเนินงานอย่างเคร่งครัด
  ทั้งนี้ได้มีการประเมินมาตรฐานการปฏิบัติงานภายในองค์กรโดยเปรียบเทียบระหว่างสาขา ภูมิภาค
  และระหว่างสำนักงานใหญ่กับสาขา
  รวมทั้งเปรียบเทียบมาตรฐานกับกลุ่มแม็คโครเอเชียในภูมิภาคนี้
  ซึ่งจะดำเนินการต่อไปอย่างต่อเนื่อง
  ทั้งนี้เพื่อเปิดโอกาสให้ได้รับแนวทางการปฏิบัติงานที่ดีสุดในระหว่างกลุ่มบริษัท บริษัทฯ
  จะทำการปรับปรุงเปลี่ยนแปลงและดำเนินแนวทางใหม่ ๆ กับสาขาแต่ละแห่งเพิ่มมากขึ้น
  พร้อมทั้งปรับเปลี่ยนโครงการต่าง ๆ
  ให้สอดคล้องเหมาะสมเพื่อผลลัพธ์และประโยชน์สูงสุดในสาขาทุกแห่ง

  ในฐานะผู้ค้าส่งแบบชำระเงินสดและบริการตนเอง การขยายธุรกิจของบริษัทฯ
  มีความสัมพันธ์อย่างใกล้ชิดกับกลุ่มลูกค้าของบริษัทฯ ซึ่งลูกค้าเองก็เป็นผู้ประกอบธุรกิจเช่นกัน
  บริษัทฯ ได้ริเริ่มโครงการใหม่ๆ เพื่อส่งเสริมความสัมพันธ์ที่สอดคล้องกับกลุ่มลูกค้าดังกล่าว
  ซึ่งจะเป็นจุดมุ่งหมายหลักของบริษัทฯ ต่อไปในอนาคต
  อย่างไรก็ตามการปรับเปลี่ยนนี้มิใช่เป็นการเปลี่ยนแปลงองค์กรอย่างฉับพลัน
  แต่เป็นการพัฒนาธุรกิจให้ก้าวหน้าต่อไป
  เป็นการพัฒนาที่เริ่มต้นอย่างแข็งขันและสร้างผลลัพธ์ที่น่าพอใจ
  และจะดำเนินต่อไปในอีกหลายปีข้างหน้า เพื่อกลุ่มลูกค้าของบริษัทฯ
  และลูกค้ารายย่อยซึ่งเป็นลูกค้าของกลุ่มลูกค้าบริษัทฯ เอง รวมทั้งผู้จัดจำหน่ายสินค้า และพนักงาน
  ซึ่งเชื่อมั่นในสถานภาพการเป็นผู้นำในธุรกิจค้าส่งแบบชำระเงินสดและบริการตนเอง
  ซึ่งเห็นได้ชัดจากผลการประกอบการที่แข็งแกร่งอย่างต่อเนื่องเพื่อประโยชน์สูงสุดของผู้ถือหุ้นของบริษัทฯ